Kanaig daytoy, inyam-ammo ni Mr. Dario Roy A. Siruno, Program Coordinator/Municipal Tourism & Information Officer dagiti agtakem nga ubbing. Impatuldo/impakumit met ni Mayor Ediboy ti ubing nga agtakem iti maseknan a Head of Office ti LGU a naitaripnong nga asitganda a pakaibilanganda nga Opisina.
Nagsaruno nga inyawat da Chief of Police Rodel Ularte ken Fire Marshal Elmer Acapuyan dagiti badges ti PNP ken BFP kadagiti ubbing nga agakem a Hepe ti Polisia ken Fire Marshal iti imatang ni Mayor Ediboy ken ti Pamilia-LGU.
Impeksa ni Mayor Ediboy iti panangdayawna iti pannakaitultuloy ti napintas a serbisio ti Pamilia-LGU kadagiti umili iti napalabas a lawas ken iti sumaganad a lawas. Dinakamatna met ti pateg daytoy a programa a panangipaannong iti pagrebbengan kadagiti naganus ti panunotna nga ubbing tapno maammuan, mariknada ken mayallatiw nga ulidanda ti ar-aramiden dagiti nataengan nga opisiales. Innayonna a paset daytoy ti panangmuli ti kabaelan dagiti ubbing a maisagsagana para iti masakbayan dagiti sumarsaruno a mangidaulo iti ili a Cabugao.
Iti Oktubre 8, 2012, nangrugi a nagaktuar dagiti Public Servant For A Day ket nakipagtamingda kadagiti trabaho ti Opisina a nakaibilanganda.
Iti Opisina ti Municipal Mayor, nangted ni Mayor Ediboy iti balikas a pangiwanwan kadagiti ubbing a Lehislador nga idauluan ti Young Mayor ken Young Vice Mayor iti imatang dagiti Sangguniang Bayan Members nga idauluan ni Vice Mayor Danny Q. Gazmen.
Naregta met dagiti Public Servants a nakikaysa a nagtrabaho iti Opisina a nakaibilanganda ken napnuan ayat ken anus met a tinarabay dagiti Head of Office ken Personnel a nangiwanwan, nangkasarsarita ken nang-orientasion maipapan iti kasasaad ken trabaho ti Opisina kadagiti nag-duty nga ubbing iti dayta a nagmalem. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn